《自观音岩过老人峰至天门》
清代·吴苑

奇峰渐延瞩，策杖穷登顿。独怪夏已深，亭午露犹泫。

悬崖若广厦，少憩慰劳倦。情为艰险移，目因应接眩。

琪花不知名，古苔讵忍践。高磴穿林顶，坠石横涧面。

移徙雷雨夕，云有蛟龙战。再上老人峰，伛偻青松畔。

独居宾师位，不与群峰乱。豁然天门开，云端双阙见。

阊阖通呼吸，象纬可攀援。衣裾尽飘扬，御风泠然善。

何必生羽翰，始遂游仙愿。

作者简介：（1638—1700）安徽歙县人，字楞香，号鳞潭，晚号北黟山人。康熙二十一年进士。通经世致用之学，对策极言黄淮分合之势。官检讨，累官祭酒。笃于师友，为诗多和平之音。有《北黟山人集》、《大好山水录》。